Real Madrid – Manchester City a început la nivel de declarații: "Este un sfert de finală, nu o răzbunare"
Duelul dintre Real Madrid şi Manchester City va fi capul de afiş al sferturilor de finală ale Ligii Campionilor la fotbal.
"Este un sfert de finală, nu o răzbunare", a spus Carlo Ancelotti, referindu-se la Real Madrid – Manchester City
Programul complet al meciurilor, conform extragerii numelor echipelor din urnă, este următorul: Arsenal – Bayern Munchen, Atletico Madrid – Borussia Dortmund, Real Madrid – Manchester City și PSG –Barcelona.
Este al treilea sezon la rând când Real Madrid şi Manchester City se întâlnesc în fazele eliminatorii ale competiției.
Real Madrid s-a calificat în finală acum 2 ani, după 3-4 în deplasare și 3-1 acasă după prelungiri, iar în sezonul trecut Manchester City a remizat la Madrid, 1-1, și a câștigat acasă cu 4-0, tot în penultimul act.
Antrenorul Realului, Carlo Ancelotti, știe că sferturile de finală sunt întotdeauna complicate. "Ideea este să câștigi competiția și pentru a face asta trebuie să-i învingi pe cei mai buni.
Manchester City este una dintre cele mai bune echipe din Europa în acest moment. Va fi greu, dar dacă vrei să câștigi, trebuie să o elimini pe Manchester City.
Este una dintre echipele favorite. O știm cu toții și va fi foarte greu. Nu ne pasă că vom juca returul la Manchester. Nu există o favorită între noi și ei.
Este un sfert de finală, o oportunitate de a juca în semifinale, nimic mai mult. Nu este o răzbunare", a spus italianul.
"Pare că devine un fel de tradiție", este de părere Pep Guardiola
De partea cealaltă, managerul pep Guardiola se bazează pe faptul că Manchester City va juca returul acasă, deși în acest moment nu e clar acest lucru.
"Nu avem altă opțiune. Pare că devine un fel de tradiție, pentru al treilea an la rând jucăm împotriva reginei competiției. Sper să ne prezentăm într-o formă bună.
Nu poți controla tragerea la sorți, oamenii spun că e ușor din cauza faptului că își subestimează rivalul. Returul este acasă, vedem ce va fi", a precizat Pep Guardiola.
Problema organizatorilor competiției este că ambele echipe din Madrid vor juca manșa tur pe teren propriu. Practic, vor fi două meciuri în același oraș într-un interval de 24 de ore.
Atletico va fi gazdă pe 9 aprilie, iar Real pe 10 aprilie. Regulamentul nu prevede nimic în astfel de situații, dar UEFA și-a luat, deja, măsuri de siguranță.
Conform jurnalistul spaniol Arancha Rodriguez, forul continental a luat legătura cu forțele de ordine locale, care vor decide dacă pot să asigure ordinea la cele două partide.
Dacă răspunsul va fi negativ, meciul Real Madrid – Manchester City de va juca după o săptămână, urmând ca echipa engleză să fie gazdă în tur. Motivul este simplu: Atletico a fost extrasă din urnă înaintea Realului și are prioritate.
Returul sferturilor de finală se va juca pe 16 și 17 aprilie, semifinalele au loc pe 30 aprilie și 1 mai, respectiv 7 și 8 mai, iar finala este programată pe mitiul stadion londonez Wembley, de Ziua Copilului.